El govern d'Andorra ha informat aquest dissabte de la defunció de dues persones més amb covid-19 al país. Es tracta d'un resident del centre sociosanitari Salita de 99 anys i d'una altra persona de 87 que es trobava ingressada a l'hospital procedent del Cedre. Amb aquestes, ja són 28 el nombre total de víctimes mortals derivades de la covid-19 al país, mentre que els casos registrats augmenten fins als 622, dels quals 500 són actius, i els pacients curats ja són 94. L'executiu andorrà també ha informat que aquest dissabte s'ha traslladat a l'hospital andorrà una persona de 78 anys resident a la Seu d'Urgell "que no podia ventilar a Catalunya per falta de mitjans". El ministre de Salut, Joan Martínez Benazet, ha assegurat que la pressió de l'UCI "ha disminuït" i que s'està "molt per sota de la capacitat màxima de ventilació mecànica". Per aquest motiu , i amb l'arribada de nous ventiladors, Benazet ha indicat que alguns d'aquests es podrien cedir a hospitals com el de la Seu d'Urgell, en cas que ho necessitessin.   Pel que fa el nombre de casos positius que es troben en centres sanitaris, a l'hospital Nostra Senyora de Meritxell hi ha 40 persones ingressades, 16 de les quals es troben a l'UCI, mentre que al Cedre hi ha 48 positius, dels quals 18 són procedents de la residència Salita.  Així mateix, Benazet ha indicat que el nombre de casos actius al país ha començat a baixar i ha afegit que el govern ja està treballant en diversos protocols perquè els ciutadans "puguin gaudir d'un temps de passeig". La mesura hauria d'entrar en vigor en els propers dies i permetrà a les persones poder sortir al carrer durant una hora aproximadament. Tot i això, l'executiu andorrà alerta que aquest anunci no s'ha de prendre com un símptoma de relaxació, ja que no es tracta d'una mesura de desconfinament total.

Summary: Andorra registra dues noves morts que eleven a 28 el nombre de defuncions per covid-19


La presidenta del grup parlamentari de C's, Inés Arrimadas, ha titllat de "nyap jurídic" la privatització d'Aigües Ter-Llobregat (ATLL) que la Generalitat va dur a terme l'any 2012. Arrimadas s'ha mostrat satisfeta que el Tribunal Suprem hagi anul·lat la concessió de la gestió l'any 2012 a un consorci liderat per Acciona i BTG Pactual, per un valor de 1.000 MEUR.  Ha assegurat que aquest error "costarà molts calers als catalans" i ha recordat que C's ja va demanar "transparència i explicacions" a l'expresident Artur Mas en el seu dia. "Volíem saber quan ens costaria aquest nyap d'ATLL", ha assenyalat la líder de la formació que ha considerat que "als que van fer-ho els hauria de caure la cara de vergonya".  "És un nyap jurídic que pagarem tots els catalans de la nostra butxaca", així de contundent s'ha mostrat Inés Arrimadas que ha demanat als partits independentistes que deixin de dir que la culpa de tot és de l'Estat. "Resulta que quan gestiona la Generalitat, quan gestiona el senyor Artur Mas fan uns nyaps que ens costaran molts calers", ha lamentat. En aquesta línia ha dit que "ja n'hi ha prou de gestionar la Generalitat com si fos la seu de CDC o d’ERC". Arrimadas ha recordat que l'any 2012 "C's va exigir transparència i va voler saber quants diners constaria aquest nyap d'ATLL".  Per tot plegat considera que la sentència del Tribunal Suprem "dóna la raó" a C's.  "Els que ho van fer haurien de donar la cara i se'ls hauria de caure la cara de vergonya", ha sentenciat.  La privatització de l'empresa Aigües Ter-Llobregat (ATLL) va suposar la major privatització mai feta per l'executiu català, amb un valor de 1.000 MEUR.  La presidenta del grup parlamentari de C's ha fet aquestes declaracions en el marc d'una visita al barri de Singuerlin de Santa Coloma de Gramenet. Arrimadas ha aprofitat per reunir-se amb membres del partit a nivell local i ha fet una visita al mercat setmanal del barri.

Summary: Arrimadas titlla de “nyap jurídic" la privatització d'Aigües Ter-Llobregat i diu que "costarà molts diners als catalans"


El Parlament ha fet aquest dimecres un minut de silenci en record de la Montserrat, la dona assassinada a Terrassa el 22 d’agost passat, novena víctima de violència masclista a Catalunya aquest any. El president, Roger Torrent, ha encapçalat la concentració, que s’ha fet a l’escala d’honor del Palau, en què també han participat els membres de la Mesa, presidents i portaveus i diputats de tots els grups i subgrups parlamentaris, diversos consellers i conselleres del Govern i treballadors de la cambra. El minut de silenci s'ha fet aprofitant la pausa de la sessió plenària del migdia. La convocatòria d'aquest minut de silenci s'ha fet en el marc del protocol de dol del Parlament contra les violències masclistes, aprovat pel Grup de Treball en Equitat de Gènere de la cambra i inclòs al pla d'igualtat per al període 2020-2023, que es va posar en marxa a mitjans de juliol.

Summary: El Parlament fa un minut de silenci per recordar la novena víctima de violència masclista a Catalunya


Jordi Cuixart ha afirmat que els líders del procés empresonats de manera preventiva no han comès "cap delicte". Ho ha dit a través de Twitter un cop s'ha sabut que ell i cinc presos independentistes més seran traslladats a presons catalanes. "La nostra llibertat no és cap moneda de canvi", ha afirmat Cuixart. A la mateixa entrada a la popular xarxa social, el president d'Òmniu ha afirmat que "l'única solució possible" per "acabar amb la injustícia" és "la fi de la repressió, l'arxivament de totes les causes, la llibertat dels presos polítics i el retorn de tots els exiliats".

Summary: Cuixart, després d'anunciar-se l'inici del trasllat: "No hem comès cap delicte"


El Maresme ha registrat rècords de pluja aquest dimecres des de que hi ha registres de la Xarxa d’Estacions Automàtiques de Catalunya (XEMA), fa 21 anys. En concret, el Servei Meteorològic de Catalunya (SMC) ha informat de la superació del llindar d’acumulació de pluja de 200 litres per metre quadrat en diferents punts del Maresme com a Cabrils, on se n’han recollit 204,7. De fet, a Cabrils s’han recollit en mitja hora 84,8, xifra que supera el rècord de 73,9 del 2015 a Olot. La tempesta torrencial ha provocat prop de 800 trucades al telèfon d’emergències 112 i prop de 300 als Bombers, la major part al Maresme, que s’han traduït amb diversos serveis. Les afectacions més destacades han estat les que ha sofert la carretera N-II, que s’ha hagut de tallar entre Vilassar de Mar i el Masnou, i les que s’han viscut a la línia R1 de Rodalies de Renfe, que també s’ha hagut d’interrompre entre el Masnou i Mataró. La carretera seguia tallada en ambdós sentits de la marxa a les deu de la nit, i es feien desviament senyalitzats cap a la C-32, mentre que la circulació ferroviària s’ha restablert cap a dos quarts de nou de la nit. Hi ha hagut retards de fins a seixanta minuts. També hi ha restringits dos carrils de la calçada en sentit Barcelona de la C-31 a Montgat i a l'altura de Badalona cap a Mataró, també per inundacions. Una altra incidència ha estat la del tall de subministrament elèctric. A tres quarts de deu de la nit Endesa informava que hi havia 737 usuaris afectats a Premià de Ma, 519 a Blanes i 746 a Lloret de Mar.   La Direcció General de Protecció Civil de la Generalitat (DGPC) manté en ALERTA el Pla Especial d’Emergències per Inundacions a Catalunya (Inuncat), per les inundacions i incidències que s’estan produint a la comarca del Maresme, i que les properes hores es podrien desplaçar a les comarques del litoral de Girona.    La mobilitat a la comarca del Maresme segueix sent molt complicada, per la qual cosa es demana evitar circular per les carreteres de la zona fins que millora la situació. Els rius, rieres i torrents també baixen molt plens i hi ha risc de desbordament, amb la qual cosa Protecció Civil demana allunyar-s'hi.   Els Bombers de la Generalitat han rebut 293 avisos per pluja fins a les 20.45 hores. La majoria d’ells, al Baix Maresme; entre Premià de Mar i Vilassar de Mar. La major part d’avisos notificaven inundacions de carrers, de baixos, de patis i degotalls en sostres. En molts d’aquests serveis no s’ha pogut actuar, bé perquè no hi havia prou aigua acumulada o perquè ja s’havia escolat un cop ha minvat la intensitat de la pluja. També s’han rebut avisos de persones a qui l’aiguat els havia sorprès dins el vehicle. En total, s’han fet 6 serveis d’aquest tipus. Fins i tot s’han activat els submarinistes del Grup d’Actuacions Especials (GRAE), que han constatat que, hores d’ara, en cap dels vehicles que l’aigua ha arrossegat fins a la platja, no hi ha cap persona i, per tant, no hi ha cap ferit. Per Regions d’Emergències, 286 corresponen a la Metropolitana Nord i els altres 7, a la Metropolitana Sud.

Summary: El Maresme registra rècords de pluja en els 21 anys que hi ha registres a la xarxa d’estacions catalanes


L'Ajuntament de Barcelona va registrar durant el 2016 reclamacions de devolució de la plusvàlua per valor de 36 MEUR. Es tracta de recursos, presentats majoritàriament per empreses immobiliàries, per operacions on no es produïa un guany en la venda. El consistori està estudiant ara la sentència del TC que anul·la aquest impost si l'immoble en qüestió es ven amb pèrdues. Els tècnics analitzen l'impacte que tindria per a l'Ajuntament, però fonts municipals avisen que és imprescindible que primer l'Estat reguli les indefinicions de la sentència, com per exemple com es calcula el preu de compra i venda, el valor de les escriptures o el valor de mercat. També adverteixen que cal compensar els ingressos que els ajuntaments deixaran de percebre.  (Aquesta noticia actualitza l'anterior amb la proposta de Cs) L'Ajuntament va recaptar uns 170 MEUR per aquest concepte durant el 2016, però cal diferenciar quin percentatge correspon al pagament de plusvàlues quan la venda s'ha realitzat amb beneficis i quin correspon a operacions amb pèrdues. El líder del grup popular al consistori, Alberto Fernández Díaz, ha demanat al govern que creï una oficina d'assessorament i suport als barcelonins que demanen el retorn de la plusvàlua negativa. Al seu parer, cal habilitar una partida per efectuar aquest pagament. Segons ha explicat, es van presentar un total de 644 reclamacions de devolució l'any passat. També el regidor no adscrit de Demòcrates, Gerard Ardanuy, ha demanat al govern que no cobri més plusvàlues en vendes sense benefici i instauri un sistema de devolució ràpida d'aquests ingressos, indeguts segons la sentència del TC.  Així mateix, la líder de Cs, Carina Mejías, ha demanat al govern que posi en marxa ràpidament un mecanisme per recuperar les plusvàlues en compravendes d'immobles amb pèrdues. "L'executiu no pot esperar fins a darrera hora per començar a planificar les devolucions, perquè pot acabar sent un caos", ha avisat Mejías en un comunicat, on ha apuntat que diversos estudis recullen que a Barcelona hi hauria més de 56.000 plusvàlues que haurien de revisar-se i, segurament, reintegrar-se.

Summary: ACTUALIZACIÓ:L'Ajuntament de Barcelona va registrar reclamacions de devolució de la plusvàlua per valor de 36 MEUR durant el 2016


Catalunya s'erigeix com el territori de la península Ibèrica més actiu pel que fa a la captació de finançament dins l'ecosistema 'start-up'. Entre 2018 i 2019, les empreses d'entre dos i tres anys de vida del territori van aixecar 25,4 MEUR, un 33% del capital que es va moure al conjunt de l'Estat i Portugal. Segons l'estudi 'Anàlisi d'una nova generació de start-ups a Espanya i Portugal', elaborat per CaixaBank, Catalunya també va ser la comunitat que més rondes va protagonitzar els últims dos exercicis, amb un total de 71. Per altra banda, el tiquet mitjà de les operacions a Catalunya va ser de 357.186 euros, una quantitat superada únicament pel País Valencià (489.216 euros) i la ciutat de Porto (370.889 euros). En total, les empreses incloses dins l'informe han aconseguit més de 700 MEUR en finançament des de la seva fundació, sent les de Catalunya, Madrid i el País Valencià les que han aixecat més capital. De fet, aquestes tres comunitats agrupen gairebé la meitat de les 'start-ups' de tota la península Ibèrica. La Comunitat de Madrid concentra el 20%, mentre que el percentatge a Catalunya i a la Comunitat Valenciana és del 19% i el 9%, respectivament. L'estudi també detalla la mida de les empreses, el 65% de les quals té entre un i cinc treballadors. Al tancament de l'exercici 2019, el sector 'start-up' a la península Ibèrica havia generat gairebé 7.000 llocs de treball. Pel que fa a la viabilitat, el 44% de les companyies que han participat en l'estudi encara no són rendibles. No obstant això, el creixement mitjà de la seva facturació és del 196%. Per sectors, una de cada quatre empreses es dediquen a desenvolupar tecnologies definides com a "impacte". A continuació apareixen les firmes especialitzades en salut (14%), el sector 'proptech' (11%) i mobilitat (9%). Un ecosistema cada cop "més madur" El perfil més habitual de l'emprenedor és el d'una persona "amb formació superior, experiència laboral i visió internacional", tal com detalla l'estudi. De fet, sis de cada set fundadors tenen un grau universitari o superior, mentre que un de cada quatre ha posat en marxa més de tres 'start-ups' abans del projecte actual. Per Julia Prats, professora d'emprenedoria de l'IESE Business School, les dades posen de manifest la "maduresa" de l'ecosistema. "Estem entrant en una fase que esperaríem trobar en altres països amb més tradició emprenedora que Espanya; ara comencem a veure els primers signes que tenim emprenedors amb experiència", ha comentat durant la presentació de l'informe. Alhora, Prats ha destacat l'enorme grau d'internacionalització de les 'start-ups' de la península. En concret, gairebé la meitat de les empreses comercialitza els seus productes a l'estranger, un percentatge que s'havia mantingut al voltant del 37% durant els últims anys. Per altra banda, el 56% de les companyies que realitzen operacions en mercat exteriors ho fan en línia, i només un 40% estan dirigides únicament al mercat europeu. Precisament la internacionalització és una de les principals palanques de creixement, segons les empreses. Generar aliances, incrementar el servei i ampliar l'oferta són algunes de les altres opcions que prenen més força. El paper de la dona, cada cop més rellevant Tal com detalla l'informe, el 27% dels fundadors de 'start-ups' són dones. Per altra banda, el nombre d'equips formats únicament per dones és del 12%, tres punts més respecte a l'edició anterior. Malgrat tot, la meitat de les empreses (50,4%) segueixen sense haver incorporat cap dona a la seva plantilla. Bones perspectives davant la crisi de la covid-19 Tot i que la crisi del coronavirus ha reduït dràsticament les vendes d'un gran nombre de sectors, els experts consideren que una bona part de les 'start-ups' sobreviuran. "Durant els últims anys s'han captat 700 MEUR de finançament perquè era més fàcil accedir a la liquiditat; això farà que moltes empreses tirin endavant", ha apuntat Julia Prats. De cara als pròxims cinc anys, però, Prats creu que el sector necessitarà més capital per fer front a la caiguda d'ingressos. Segons l'informe, s'estima una necessitat de finançament de 700 MEUR fins al 2025. "L'estudi es va elaborar abans de la crisi del coronavirus; si preguntem per aquesta dada, segurament es doblaria", ha dit la professora de l'IESE Business School. L'estudi de CaixaBank ha comptat amb les dades de 993 empreses que han participat en l'edició 2020 dels Premis EmprenedorXXI, una convocatòria per a empreses de nova creació que busca impulsar aquells projectes amb un gran potencial de creixement.

Summary: Les 'start-ups' catalanes concentren el 33% del finançament captat entre 2018 i 2019 a la península Ibèrica


El primer secretari del PSC, Miquel Iceta, ha posat en dubte que el president de la Generalitat en funcions, Artur Mas, hagi de mantenir la seva candidatura a la reelecció en el càrrec després de la darrera fase de l'operació Petrum i la "llosa" dels casos "de presumpta corrupció". El socialista ha estat així de contundent en la primera part del seu interrogatori a Mas en la Diputació Permanent, on ha aprofitat també per acusar el president en funcions de recórrer al "visctimisme" per intentar "defugir responsabilitats" en els casos que puguin afectar al seu partit, CDC, i la fundació de la formació. Iceta també ha volgut preguntar a Mas si, com ha passat fins ara, manté encara la confiança en els tresorers de CDC detinguts i el director d'Infraestructures.cat.

Summary: Iceta qüestiona que Mas hagi de seguir sent president per la "llosa" dels casos "de presumpta corrupció" que afecten CDC


L’aeroport de París Orly ha estat evacuat aquest dissabte al matí després que s’hagi produït un tiroteig a la terminal sud. Segons les primeres informacions, un home hauria estat abatut per les forces de seguretat en intentar robar l’arma a un soldat que feia tasques de vigilància antiterrorista. Un portaveu del Ministeri de l’Interior francès ha precisat que l’incident s’ha produït cap a les 07.30 hores del matí i que l’home s’hauria amagat en un establiment comercial de la terminal, on finalment ha estat mort després d’un intercanvi de trets. No hi hauria ferits. L'aeroport internacional d’Orly s'està evacuant com a mesura de prevenció i equips de la policia experts en explosius es troben a la zona per descartar que hi hagi cap bomba. “Operació en curs. No supereu el perímetre de seguretat, seguiu les consignes. Recomanem que s’abstinguin d’entrar a les instal·lacions de l’aeroport”, ha piulat la Policia Nacional francesa al seu compte de Twitter.

Summary: Evacuat l'aeroport de París Orly per un tiroteig a la terminal sud


La patronal de la indústria i la distribució Aecoc ha demanat “molta cautela” abans d'aplicar cap més mesura restrictiva en el marc de la lluita contra el coronavirus. L'entitat ho ha demanat hores abans que, amb tota probabilitat, el Congrés dels Diputats aprovi allargar l'Estat d'alarma a Espanya 15 dies més. La patronal dona suport a aquesta decisió, però considera que cal trobar l'equilibri entre frenar l'avenç de la malaltia i la “viabilitat futura” de les empreses. En aquest sentit, Aecoc ha volgut destacar que les mesures actuals de confinament “són molt restrictives” i impliquen, entre d'altres, el tancament total de l'hostaleria i el comerç no alimentari. Un altre aspecte que destaca aquesta entitat és el fet que el funcionament de la indústria bàsica necessita d'altres indústries auxiliars, si no es vol “posar en perill” l'abastiment dels sectors de la salut i l'alimentació. Per tot plegat Aecoc considera “imprescindible” analitzar “rigorosament” l'ampliació de les mesures restrictives en un moment com l'actual.

Summary: La patronal de la indústria i la distribució demana “molta cautela” abans d'aplicar cap més mesura restrictiva


La consellera d'Empresa i Coneixement, Àngels Chacón, ha afirmat que es negociarà amb els partits si la reducció del 30% de les taxes universitàries en els pressupostos del 2020 "serà lineal o en base als nivells de renda". "Ho acabarem de concretar", ha afirmat la consellera en la roda de premsa posterior al Consell Executiu fent referència a les negociacions per aprovar els pressupostos. Chacón ha recordat que la reducció de taxes era una de les reclamacions dels rectors i també una de les peticions que feia el seu departament al vicepresident i conseller d'Economia, Pere Aragonès, perquè l'inclogués en els "equilibris necessaris" que s'han de fer en els comptes. Per això, ha celebrat l'anunci fet fa uns dies d'aquesta reducció.

Summary: El Govern negociarà amb els partits si la reducció del 30% de les taxes universitàries serà lineal o segons la renda


El vicepresident del Govern i conseller d'Economia, Pere Aragonès, ha volgut avisar aquest dimarts al president espanyol, Pedro Sánchez, que el "diàleg" entre l'Estat i la Generalitat es por veure dificultat si els polítics independentistes que són a presó continuen reclosos. "Una negociació en la que una de les parts està sota l'amenaça de presó preventiva o d'un ús polític de la justícia, no suposa un diàleg honest i sincer", ha assegurat, tot afegint que per a ell, "una de les condicions per a aquest diàleg –amb l'Estat- és que es pugui fer amb tothom en llibertat". "No tindria sentit que el govern espanyol vulgui afrontar un diàleg amb Catalunya amb els seus dirigents empresonats. Han de poder sortir en llibertat i retornar", ha sentenciat. Aragonès ha fet aquestes declaracions després de la tradicional ofrena al monument de Rafel Casanova. El vicepresident, a més, ha volgut també fer una crida explícita a "que tothom surti al carrer" durant aquesta Diada "en defensa del país i d'aquesta societat, defensant cadascú la seva idea de país". "La gent independentista ho farem aquesta tarda a la gran manifestació on, com sempre, reivindicarem la independència, i sortirem per defensar la República, especialment aquest any que tenim persones repressaliades", ha afegit. En aquest sentit, Aragonès ha convidat els sobiranistes a "persistir i continuar lluitant" perquè "davant la voluntat de la ciutadania i la raó democràtica no hi ha murs que els puguin aturar". "És amb la persistència i amb grans majories, amb grans consensos que ja estem construint, que guanyarem els objectius", ha dit. Per últim, ha esperat que després d'aquesta Diada, el govern espanyol "tregui el conflicte polític dels tribunals i el porti a una taula de negociació política". "Estem on estem perquè Rajoy va decidir no abordar políticament el problema. Ara s'hauria de demostrar que el criteri és diferent i que ha canviat el president. De moment, no hem vist canvis significatius", ha conclòs.

Summary: Aragonès avisa Sánchez que "una de les condicions per al diàleg" amb l'Estat és la llibertat dels presos independentistes


El secretari general del PSOE assegura que si depèn dels vots de Pablo Iglesias "mai serà president" ACN Madrid.-El líder del PSOE, Pedro Sánchez, ha acusat el president del govern en funcions, Mariano Rajoy, de "mentir sense pudor" per haver promès als ciutadans una rebaixa d'impostos a la pròxima legislatura si guanya les eleccions i alhora s'hagi compromès amb  Brussel·les a fer més ajustaments per garantir el compliment del dèficit. Per contra ha assegurat que ell "dirà la veritat" als espanyols i ha anunciat que si arriba a La Moncloa posarà en marxa un "recàrrec de solidaritat" a les rendes i patrimonis més alts que es destinarà al sistema de pensions. En canvi ha assegurat que no té intenció d'augmentar es impostos a les classes treballadores. Pel que fa al mapa d'aliances que preveu després del 26-J, ha demanat el vot pel PSOE i ha augurat que si depèn del criteri de Pablo Iglesias ell "mai serà president" perquè el líder de Podem "mai va voler" un govern socialista. En un esmorzar informatiu al Nueva Economia Forum, Sánchez també ha promès també que si assoleix la presidència del govern espanyol durà a terme una auditoria per eliminar la despesa supèrflua dels organismes de l'Estat. El líder del PSOE ha reiterat la seva negativa a obrir la porta a la possibilitat que Catalunya celebri un referèndum d'autodeterminació, encara que el debat es mantingui en el temps. Segons Sánchez, la seva formació vol que els ciutadans "votin un acord, no una separació".

Summary: Sánchez acusa Rajoy de "mentir" sobre els ajustaments i promet un "recàrrec de solidaritat" a les rendes altes


Esquerra Unida del País Valencià (EUPV) ha abandonat aquest dijous la negociació per anar en coalició electoral al Congrés amb Podem i Compromís en sentir-se “humiliada” amb l’oferta efectuada per incloure el seus representants a les llistes. Segons que ha confirmat a l’ACN una de les negociadores del pacte per part d’EUPV, Gloria Marcos,  l’oferta (el número 6 per València, el 6 per Alacant i el 3 per Castelló) no serveix per “visibilitzar” ni posar en valor els 110.000 vots que Esquerra Unida va obtenir el passat 20 de desembre. Marcos ha explicat que, segons aquestes llistes, EUPV no obtindria cap dels 9 diputats que l’acord Compromís-Podem. És el moment va aconseguir en les passades eleccions.  “No ens donen ni un lloc de sortida ni llocs de creixement”, ha dit Marcos que ha afegit que mantindran els telèfons oberts per rebre una contraoferta “fins l’últim moment”. En la seva opinió, una proposta raonable per EUPV seria el número 4 per València (on Compromís i Podem varen obtenir 5 diputats), el 4 per Alacant (on varen obtenir-ne tres) i el 3 per Castelló (on És el moment va obtenir un sol diputat).  Marcos ha insistit “fins el moment d’anar a signar davant el notari” EUPV es mantindrà oberta a una negociació si rep a una proposta “raonable” per part de la resta de formacions.

Summary: Esquerra Unida se sent “humiliada” i s'aixeca de la negociació de la candidatura amb Compromís i Podem al Congrés


"El mercat espanyol és interessant però el món és 60 cops més gran", subratlla el president de la Cambra de Barcelona ACN Barcelona.-El president de la Cambra de Barcelona, Joan Canadell, ha instat els empresaris a "aprofitar l'alentiment" de l'economia global i la incertesa generada pel Brexit per "treure profit de les noves oportunitats que s'obren". "El mercat espanyol és interessant però el món és 60 cops més gran i ofereix milers d'oportunitats", ha argumentat el president de l'ens cameral, que aquest divendres ha estat escollit nou president del Consell General de Cambres de Catalunya, òrgan que fins ara presidia Miquel Valls i que quedava pendent de renovar després de les eleccions de la primavera passada. En la seva intervenció, Canadell, que ha estat elegit amb 12 favors a favor i un blanc, també ha demanat a les cambres catalanes "treballar conjuntament" amb l'objectiu de "desenvolupar el màxim potencial per a l'economia i les empreses catalanes". L'acte ha comptat amb la participació de la consellera d'Empresa i Coneixement, Àngels Chacón, que ha destacat la necessitat que les empreses s'adaptin a l'entorn 4.0.

Summary: Canadell aposta per "aprofitar l'alentiment" de l'economia global pel Brexit o els aranzels buscant "oportunitats"


Lluís Pasqual ha anunciat que abandona la direcció artística del Teatre del Soho, l'espai escènic impulsat per l'actor Antonio Banderas a Màlaga. Ho ha fet a través de la carta 'Su turno, maestro' dirigida al mateix Banderas. A principis de gener del 2019 es va anunciar que Pasqual assumiria aquesta nova responsabilitat. "El Teatre del Soho Caixabank és un fill d'Antonio Banderas i jo penso, como com vaig pensar des del principi, tot i que ell no ho sabés que no hi ha ningú millor que ell per a dirigir-lo", escriu Pasqual. L'actor malagueny ha agraït al que va ser director del Lliure la seva feina, esforç i estima. El director de teatre va assumir aquesta nova responsabilitat a principis de l'any passat, cinc mesos després de la seva polèmica sortida del Lliure acusat d'assetjament laboral, un teatre del qual va ser cofundador el 1976 i que dirigia des del 2011. En una carta de comiat, explica que quan Banderas li va proposar acompanyar-lo en "l'aventura" del Soho, ell ja tenia clar que havia arribat el moment en què només volia dedicar-se a la seva part artística, a l'ofici de director d'escena, "sense cap altre tipus de responsabilitats en un teatre més enllà del què passa en un escenari". Afegeix que, tot i això, l'actor necessitava moltes mans perquè el somni del Teatre del Soho fos "concret i real". "Com podia no ajudar-lo en la bogeria d'obrir un teatre i fer 'A Chorus Line' al mateix temps com actor? Com podia no contribuir a aquest acte d'insensata generositat que pretenia fer?". Apunta que va creure que havia d'estar al seu costat com a director de teatre.  Ara, ja posat en marxa el Teatre, creu que Banderas "no ha estrenat una joguina com algú podia pensar, sinó que ha tingut un fill. "El Teatre del Soho Caixabank és un fill d'Antonio Banderas i jo penso, com vaig pensar des del principi, tot i que ell no ho sabés que no hi ha ningú millor que ell per a dirigir-lo".  "Ell m'havia confiat la muleta i l'estocada, però jo ara li he de tornar les eines de matar perquè ara el mestre és ell. Crec haver interpretat què demanava de mi: acompanyar-lo en aquest part, sobretot aportar-li persones, que a la vegada han portat altres persones i altres idees i que constitueixen el naixement d'un equip altament capacitat i lleial a una idea de teatre".  Banderas  En una breu resposta, Banderas ha agraït "de cor" a Pasqual el seu esforç, treball i estima per tirar endavant el Teatre Soho. Remarca que ha contribuït a edificar aquest teatre amb "uns sòlids ciments que donen forma al que sempre ha estat el meu somni de tenir un teatre en la meva Màlaga natal. Lluís amic t'esperem el pròxim mes de febrer en aquest teatre amb el teu 'Romancero Gitano'.

Summary: Lluís Pasqual deixa la direcció artística del Teatre del Soho de Màlaga


El Reggaeton Barcelona Summer Edition anuncia pel pròxim dissabte 6 de juliol dotze hores de festa ininterrompuda a Badalona, des de les dotze del migdia i fins a la mitjanit. Té com a cap de cartell el popular cantant americà Nicky Jam i a una de les joves promeses del moment amb més èxit entre el públic adolescent, Lunay. L'organització preveu que sigui un èxit rotund i calcula que l'esdeveniment reunirà prop de 10.000 persones. El problema, però, és que a tres dies del festival encara no hi ha un espai on fer-lo. En la darrera setmana, l'organització ha anunciat fins a tres espais diferents i cap d'ells ha estat confirmat per l'administració, que posa en quarantena que el festival es pugui fer en cap dels llocs proposats fins ara. El primer lloc que es va anunciar van ser les instal·lacions de l'skate agora de Badalona, al front marítim. L'equipament, però, no té llicència per acollir aquest tipus d'esdeveniments. Després es va voler traslladar a la platja, però l'organització ha topat amb la negativa de Costes i del propi Ajuntament de Badalona. Aquest dimecres l'organització ha anunciat a través de la seva agència de comunicació que l'espai seria finalment el Turo d'en Caritg, a l'altre extrem de la ciutat. Des de l'Ajuntament de Badalona, però, no ho confirmen . Fonts municipals expliquen que aquesta ubicació seria una nova proposta de l'organització, però encara no hi ha el vistiplau dels tècnics municipals. Des de la pàgina web del festival fa dies que s'anuncia que la cita de Badalona compta amb un cartell "inigualable", encapçalat amb l'estrella nord-americana Nicky Jam, un dels màxims exponents del gènere a nivell internacional. Jam, de fet, havia triat Badalona com a tret de sortida a la seva nova gira. El festival també compta amb un dels noms amb més èxit entre el públic adolescent del moment, com Lunay, així com altres noms destacats com Nacho, Darell, Chris Jeday, Sech y Kidd Keo. En total, aquests artistes sumen més de 200 milions de visualitzacions als respectius canals de Youtube.

Summary: Un festival de reggaeton amb el popular Nicky Jam s'anuncia per dissabte a Badalona però encara no té espai


Els comuns retreuen a Cs que hagin creuat la "línia vermella" utilitzant les víctimes d'ETA per atiar l'odi cap a adversaris polítics ACN Barcelona.-La portaveu de CatECP, Susanna Segovia, ha defensat que s'ha de donar una resposta "eficaç" a la sentència i ha avalat la via de l'amnistia sense tancar la porta a cap opció. "Busquem les que puguin ser més eficaces i més immediates. Cal ampliar les aliances", ha defensat en el debat de política general del Parlament. En aquest context, ha lamentat que els partits independentistes no hagin buscat ampliar la resposta en les negociacions de les propostes de resolució sobre aquest qüestió i ha avisat que no serà possible alliberar els polítics empresonats si no s'amplien les aliances a la resta de l'Estat. Els comuns també s'han mostrat molt crítics amb Cs, a qui han acusat de traspassar una "línia vermella" en utilitzar les víctimes d'ETA per atiar l'odi cap a adversaris polítics. Segovia ha qualificat "d'irresponsabilitat" l'actitud de Cs en referència a la líder del partit a Catalunya, Lorena Roldán, que ahir dimecres va ensenyar a l'hemicicle una fotografia de l'atemptat d'ETA a Vic. "Utilitzar la imatge de víctimes del terrorisme és una línia vermella que Cs no hauria d'haver traspassat mai. Ho rebutgem amb tota contundència i no ens trobaran mai en la seva lluita i l'odi", ha avisat dirigint-se als diputats de Cs. Pel que fa a la resposta a la sentència del Tribunal Suprem (TS), Segovia ha apostat per un "front ampli" que doni una resposta "eficaç" i ha demanat "treballar plegats" perquè l'alliberament dels polítics a la presó sigui "com més aviat millor" a través dels mecanismes que es tinguin a l'abast, ja sigui l'amnistia o la reforma del Codi Penal. I és que, segons ha remarcat, el seu grup parlamentari no vol tancar la porta a cap via.  Els comuns han reiterat la seva voluntat de negociar els pressupostos per al 2020 però ha advertit que no donaran "xecs en blanc" i han afegit que si aquesta vegada no hi ha acord amb els comptes, les eleccions seran "bastant inevitables".

Summary: Segovia: "Amnistia, sí, però no ens tanquem cap porta i busquem les opcions que siguin més eficaces"


L'Ajuntament de Sabadell, la PAH i el BBVA s'han reunit aquest dilluns amb la voluntat de desencallar la situació generada pels problemes d'habitatge a la ciutat i, especialment, pel que fa als desnonaments i l'ocupació d'habitatges buits propietat de l'entitat financera. El govern municipal s'ha mostrat "satisfet" perquè durant la trobada "s'han aconseguit acords que faciliten un acord de diàleg". La PAH en canvi s'ha mostrat més escèptica i ha alertat al BBVA que se'ls "ha acabat la paciència" i que després de voler obrir diàleg "serè" només han rebut "negatives, denuncies i desallotjaments". Pel que fa al govern municipal, l'entitat ha demanat "tolerància zero": "Si l'Ajuntament de la ciutat no inicia mesures pràctiques de pressió contra el BBVA tindrem, també, un greu problema amb el nostre govern municipal", ha afirmat l'entitat. L'Ajuntament ha informant que durant la reunió s'ha acordat que es millorarà la comunicació dels casos d'ocupació que afecten el BBVA i que es treballarà en el desenvolupament d'un protocol per a la cessió d'habitatges buits en condicions d'habitabilitat. El Consistori ha explicat que també s'ha plantejat la necessitat d'intervenir preventivament en els processos judicials per evitar desallotjaments. "Estem satisfets perquè hem iniciat una fase de negociació que assenta les bases per establir una taula de diàleg periòdica entre el BBVA, la PAH i l'Ajuntament", ha declarat el tinent d'alcalde de Territori i Sostenibilitat, Maties Serracant. Serracant ha confiat que el nou escenari "permetrà desencallar la situació actual d'estancament i establir una metodologia per resoldre els caos que es puguin anar produint, amb l'objectiu de donar una resposta social al problema de l'habitatge". Tot i això, ha alertat que el Consistori "estarà alerta al compliment dels compromisos acordats". La PAH  no ha valorat positivament "la mal anomenada oferta del BBVA" ja que ha explicat que els han demanat que facilitin informació sobre els casos que requereixin d'una solució, quan l'entitat ha recordat que és el BBVA qui interposa les demandes judicials i, per tant, disposen d'aquesta informació. "A aquesta proposta diem no, volem canvis estructurals, volem un poder públic fort que s'enfronti a les empreses privades que destrossen el bé comú i creiem que l'Ajuntament de la nostra ciutat hi ha de jugar un paper essencial", ha afirmat la PAH en un comunicat. L'organització ha instat a les administracions a posar fi a la "usurpació de poder" que estan portant a terme les entitats financeres en regular un dret fonamental com és el de l'habitatge i ha instat l'Ajuntament a fer efectiva la llei contra l'emergència habitacional per tal d'incrementar el parc públic d'habitatges amb "l'acumulació d'immobles" que el BBVA té a la ciutat. En resum, les peticions de la PAH continuen sent que s'aturin tots els processos judicials que el BBVA interposa contra persones i famílies que estan ocupant habitatges i que, per tant, no hi hagi cap desallotjament més i que es construeixi un protocol de forma conjunta amb la PAH i l'Ajuntament de Sabadell per cedir habitatge als parc públic de lloguer social. Mentrestant, l'entitat ha anunciat que no aturarà la lluita i ha animat a totes les persones que tinguin una necessitat habitacional urgent "a seguir ocupant immobles d'aquesta entitat financera". A més, els ha alertat que "al mes de febrer rebrà sorpreses".

Summary: Ajuntament de Sabadell, PAH i BBVA es reuneixen per desencallar els problemes sobre l'ocupació d'habitatges


Els grups de sanejament boví i oví del Pallars Sobirà, integrats per la majoria de pagesos de la comarca reclamen un pla d'actuació urgent per regular les poblacions de fauna salvatge i en conseqüència erradicar la tuberculosi. Els ramaders porten 25 anys fent exhaustius controls als seus ramats i darrerament han detectat un augment de casos de tuberculosi. És per aquest motiu que lamenten la manca de controls sanitaris a cérvols o senglars principals causants de la majoria de contagis a ramats de vaques, ovelles o cavalls, segons els ramaders. Els ramaders afirmen que, després d'anys d'intentar sanejar els ramats ens trobem ''indefensos'' per factors que no podem controlar. Aquesta petició té el suport de l'Associació de ramaders del Pallars Sobirà, l'Associació de Cavall Pirinenc Català del Pallars Sobirà, l'Associació de la vaca Bruna del Pallars Sobirà i l'Associació de l'ovella Xisqueta. Els ramaders expliquen que en el cas d'un positiu per tuberculosi, a part d'altres conseqüències, és trobem amb la paradoxa que estan ''obligats a tenir els ramats tancats sense poder aprofitar les pastures de muntanya, la qual cosa augmenta molt les despeses per alimentació'' i aquest fet afirmen que els ''porta a la ruïna'', mentre que els causants dels contagis (cérvols, senglars...) ''volten lliurement sense control per les muntanyes, contagiant els que interactuen amb ells''. Els ramaders reclamen a l'administració que els escolti i que posi mesures al ''descontrol'' de la fauna salvatge, del qual porten temps avisant.

Summary: Els ramaders del Pallars Sobirà reclamen un pla d'actuació per regular la fauna salvatge i erradicar la tuberculosi


L'empresari carni Josep Puiggròs, acusat de matar el cunyat, Eduard Ardiaca, a l'obrador que tenia a Torre-serona (Segrià) i traslladar el cadàver al maleter del seu cotxe fins a Barcelona, devia 170.000 euros a la víctima, segons els Mossos d'Esquadra. Els investigadors van trobar a la caixa forta de la víctima dos pagarés de 110.000 i 60.000 euros que podia cobrar a partir de l'1 de gener de 2018, sis mesos després del crim. Segons els Mossos, les proves demostren el vincle econòmic i la dependència que l'acusat tenia amb la víctima i asseguren que no van trobar cap document ni moviment bancari que demostri que l'acusat li va tornar a Ardiaca els diners que li devia. Ho han dit durant la segona jornada del judici a l'Audiència de Lleida, en què també han declarat treballadors de l'obrador. Han dit que el dia dels fets, el 19 de juny de 2017, l'acusat estava "nerviós" i "inquiet" i que els va dir que marxessin a casa abans d'hora. Segons ha declarat el sotsinspector dels Mossos d'Esquadra a Lleida, els investigadors van sospitar que l'acusat estava implicat amb la desaparició del seu cunyat ja abans de trobar el cadàver a Barcelona perquè en la declaració que va anar a fer Puiggròs a la comissaria van detectar "incoherències, mentides i falsedats". Els sotsinspector, a més, considera que l'acusat va anar camp de tir per poder tenir una coartada en cas que la policia li trobés restes de pólvora a les mans.   Pel que fa a la situació econòmica de l'empresa, la investigació dels Mossos conclou que era problemàtica i que en diversos missatges extrets del telèfon de l'acusat hi figuraven reclamacions de pagament d'alguns proveïdors. També ho reconeixen alguns dels treballadors. "L'empresa molt bé no anava", han declarat. Segons la policia, l'acusat va intentar en diverses ocasions refinançar els deutes sense èxit i "l'única opció" que tenia era el seu cunyat, qui li havia fet diversos préstecs sense que existeixi, segons la investigació, cap document ni moviment bancari que demostri que l'acusat va tornar els diners a la víctima.  Els treballadors de l'empresa també han declarat que el dia del crim, el 19 de juny de 2017, l'acusat els va dir que marxessin a casa abans d'hora. La jornada del matí s'allargava fins a les 14h o més, però aquell dia els va dir que pleguessin a tres quarts de dues. "Havia d'acabar uns papers però em va insistir bastant per que marxés", ha declarat l'administrativa de l'obrador de Torre-serona. Un altre dels treballadors ha explicat que quan va tornar a la tarda va veure una marca a terra que no hi era al matí i que va trucar Josep Puiggròs. Aquest li va dir li havia caigut alguna cosa a terra. Els Mossos creuen que la marca es va fer pel rebot d'una de les bales disparades. "No li vaig donar més importància però més tard, al netejar amb la pistola d'aigua a pressió vaig trobar una bala. Llavors vaig veure també un forat a la paret. Em vaig espantar i no li vaig dir res, però al dia següent ho vam comentar entre els companys", ha declarat el treballador.  Els Mossos van comprovar a través de les imatges de diverses càmeres de seguretat que l'acusat havia estat a l'estació de Sants cinc dies abans i havia demanat un paper en una de les finestretes. A les imatges de les càmeres també es veu que va ser l'acusat qui va conduir el cotxe de la víctima des de l'obrador de Torre-serona fins al carrer Béjar de Barcelona, on es va descobrir el cos de la víctima sense vida al maleter tres dies més tard. Les parts coincideixen a demanar dotze anys per homicidi Tant la fiscalia com l'acusació particular i la defensa considera que els fets són constitutius d'un delicte d'homicidi amb l'agreujant d'abús de superioritat i demanen dotze anys de presó. Ara bé, el ministeri públic entén que se li han d'aplicar els atenuants de reparació del dany i de confessió mentre que la defensa hi afegeix l'atenuant d'obcecació. Els fets van passar el 19 de juny de 2017. La dona de la víctima en va denunciar la desaparició l'endemà i el cos va ser localitzat al cap de 3 dies, el 23 de juny després de l'alerta de diversos comerciants del carrer per la forta olor que sortia del cotxe. Josep Puiggròs va confessar els fets el mes de febrer passat en una compareixença a petició pròpia al jutjat que l'ha investigat. Fins llavors i des del seu ingrés a presó el 24 de juny de 2017, havia negat ser l'autor material dels fets tot i els indicis que l'incriminaven.

Summary: L'acusat de matar el cunyat a Torre-serona depenia econòmicament de la víctima i li devia diners, segons els Mossos


El president dels Estats Units, Donald Trump, s’ha entrevistat aquest dijous amb el president de la Comissió Europea, Jean-Claude Juncker, i el del Consell, Donald Tusk, en la seva primera trobada amb els líders de les institucions europees. En una piulada prèvia a la reunió, Tusk ha dit que intentaria “convèncer” el president nord-americà que l’aliança entre la UE i els EUA “significa que el món lliure cooperi per prevenir un ordre mundial post-occidental”. La trobada s’ha fet abans de l’inici, aquesta tarda, de la cimera de l’OTAN a Brussel·les en què els líders de l’Aliança Atlàntica, una organització que durant la campanya electoral Trump va titllar “d’obsoleta”, s’uniran a la coalició internacional contra Estat Islàmic.  El secretari general de l’OTAN, Jens Stoltenberg, ha confirmat en una compareixença prèvia a l’inici de la cimera que l’Aliança vol “enviar un fort missatge polític” del seu “compromís” i “unitat” per lluitar “contra el terrorisme”. Amb tot, Stoltenberg ha admès que unir-se a la coalició internacional contra EI “no significa que l’OTAN s’impliqui en operacions de combat”.  El primer viatge internacional de Donald Trump l’ha portat a Brussel·les, després de passar per l’Aràbia Saudita i el Vaticà. A la capital europea, Tusk es va trobar ahir amb el primer ministre, Charles Michel, i amb la Casa Reial, i aquest dijous s’ha entrevistat amb Tusk i Juncker. A la trobada, i segons han pogut captar els micròfons de les càmeres, els dos líders europeus han dit al president nord-americà que la UE té dos presidents i Juncker ha bromejat, en referència a Tusk, que “en sobra un”.  A la tarda, Trump participarà a la seva primera cimera de l’OTAN, d’on vol reclamar a la resta de líders de l’Aliança Atlàntica un major compromís pressupostari en Defensa.

Summary: Trump es reuneix a Brussel·les amb Juncker i Tusk abans de la cimera de l’OTAN


Els Mossos d'Esquadra investiguen sis casos del joc que indueix al suïcidi Balena Blava. Segons el portaveu dels Mossos, Albert Oliva, s'han detectat a Santa Coloma de Gramenet, Terrassa, Balaguer i Girona, i una de les víctimes té 12 anys. En declaracions a Rac 1, Oliva ha explicat que també estan "pendents d'indicis de situacions similars que arriben a arreu de les comissaries". Segons ha pogut saber l'ACN, un dels afectats és una menor de Terrassa que està ingressada a la unitat de Salut Mental de l'Hospital Parc Taulí de Sabadell. Davant d'això, ha reclamat més implicació dels pares per detectar a temps aquests casos i que s'interessin per les xerrades que els agents d'aquest cos fan als centres educatius sobre la seguretat a Internet. (Aquesta notícia substitueix la publicada a les 12.51. En aquella peça s'informava que s'havia detectat un cas a Sabadell per un error de la font informant. La notícia original ja ha estat modificada) Per tot plegat, el portaveu dels Mossos d'Esquadra ha demanat que davant de qualsevol sospita que es tingui de menors que poden estar en contacte amb webs que incitin al suïcidi ho facin saber a la policia. Albert Oliva ha lamentat que "la resposta de les AMPA's quan se'ls ofereixen xerrades sobre seguretat a les xarxes socials és escassa" tot i que cada any se'n fan unes 3.500. "És importantíssim que aquestes xerrades sobre seguretat a les xarxes socials les rebin també els pares", ha subratllat el portaveu de la policia catalana. "Cal un treball transversal entre les escoles, la policia, el departament de Salut i les famílies", ha reblat. Oliva ha destacat que "les víctimes tenen edats molt vulnerables, de plena adolescència o preadolescència". "Edats on s'és extraordinàriament sensible, feble i vulnerable en què els nois busquen la curiositat i l'aventura", ha detallat. Amb tot, Oliva ha subratllat que en cap dels casos de Balena Blava detectats s'hagi "arribat fins al final". A través d'un comunicat, els Mossos d'Esquadra han explicat que estan "en contacte amb altres policies per rastrejar el circuit i contactar, si es donés el cas, amb altres investigacions relacionades amb els mateixos casos". A més, la policia ha insistit que "no estem davant un joc quan parlem de la Balena Blava o de pàgines similars". "La inducció al suïcidi és un delicte que està penat al Codi Penal entre 4 i 8 anys" de presó, ha recordat aquest cos.

Summary: ANUL·LA L'ANTERIOR:Els Mossos investiguen sis casos del joc de la Balena Blava a Catalunya


El cap de llista d'ERC a les eleccions espanyoles, Gabriel Rufián, ha carregat aquest dimecres contra el president del govern espanyol en funcions i líder del PSOE, Pedro Sánchez, per haver "rebentat" la separació de poders "inherent" en qualsevol democràcia i li ha demanat que deixi de fer el "ridícul". Després que Sánchez hagi reivindicat el seu control sobre la Fiscalia per extradir Puigdemont, Rufián ha lamentat que amenaci en utilitzar la fiscalia "contra la dissidència política catalana". "Pedro, ningú com tu es mereix ser derrotat a Catalunya el proper 10-N, deixa de fer el ridícul", ha exclamat des d'un míting d'ERC a Flix (Ribera d'Ebre). El republicà ha defensat la via del diàleg i la democràcia que defensa ERC i ha demanat la victòria a Catalunya el proper diumenge. Al llarg de l'acte a Flix els republicans han enviat mostres de suport i condol a l'expresident de la Generalitat Carles Puigdemont per la mort del seu pare.  Durant la intervenció, Rufián ha ironitzat que la Junta Electoral Central (JEC) hauria de prohibir fer el "ridícul" en campanya, en relació a Sánchez. Un dia més, Rufián ha avisat que si el PSOE "pot triar, triarà la pitjor opció" i serà la gran coalició entre PP i PSOE. "Un pacte entre PSOE, PP i Cs suposarà una regressió brutal en drets civils, socials i nacionals. L'únic obstacle som nosaltres", ha apuntat.   Per la seva banda, el president del Parlament, Roger Torrent, ha criticat Sánchez per ser "pitjor" que l'expresident del govern espanyol Mariano Rajoy. Ha dit que se li ha escapat del control aquesta campanya per la seva "obsessió" amb la gran coalició. Torrent ha dit que si Sánchez vol empresonar "li diem que guanyarem pels presos, exiliats i represaliats". Ha plantejat que el 10-N s'ha de triar entre la gran coalició o ERC.  "No podem permetre que a Catalunya guanyi el PSOE. Aquest diumenge ens hi juguem molt. El 10N va de repressió o de democràcia; del règim del 78 o de República; de la gran coalició de PP, PSOE i Cs o d’ERC. I creieu-me que guanyarem", ha dit Torrent. El número tres de la candidatura Joan Josep Nuet ha fet una crida a "concentrar el vot" el 10-N amb ERC. Així ha apel·lat a persones que en el passat han votat socialista, comuns o convergents i els ha dit que ara toca votar "el partit que pot guanyar les eleccions del 10-N, ERC". "Del groc del 10N se’n recordaran tota la vida. El 10N votem contra la sentència. Concentrem el vot en la força de política que pot guanyar el 10N: en Esquerra Republicana i Sobiranistes", ha manifestat.	 La secretària general adjunta d'ERC, Marta Vilalta, ha demanat a la ciutadania "no reunir-se" i "persistir" malgrat les estratègies de "repressió", "guerra bruta" i "por" de l'Estat. "Tenim clar que l’adversari és l’Estat, que fa una operació de guerra bruta, amb una sincronització de tots els poders, per tal de criminalitzar i perseguir l’independentisme", ha expressat.

Summary: Rufián acusa Sánchez d'haver "rebentat" la separació de poders a l'Estat i l'emplaça a no fer el "ridícul"


Els Bombers de la Generalitat han donat per controlat cap a les vuit del vespre l'incendi que aquest diumenge a la tarda ha afectat una zona de vegetació forestal de la zona de les Dunes, pròxima a una urbanització del municipi de Torroella de Montgrí (Selva). El foc ha començat a les 18.33 hores i en les tasques d'extinció hi han treballat fins a sis mitjans aeris i una quinzena de dotacions terrestres. Els efectius han pogut encerclar l'incendi poc després de les set de la tarda i, segons les primeres estimacions dels Agents Rurals, ha afectat entre 2.000 i 3.000 metres quadrats de vegetació forestal.

Summary: Controlat l'incendi de vegetació forestal de la zona de les Dunes de Torroella de Montgrí


La número dos de JxCat al Congrés, Laura Borràs, ha assegurat que no anirà a Madrid "a parlar" sinó a "exercir el dret a l'autodeterminació". En una atenció als mitjans després de visitar el Mercat de la Concepció (Barcelona), aquest dissabte al matí, l'exconsellera ha remarcat que les seves "línies vermelles" són no recular en els "drets fonamentals", exigir la fi de la "repressió" i fer possible el dret a l'autodeterminació. Borràs ha fet aquestes declaracions després que, en un article a 'La Vanguardia', els candidats Jordi Sànchez, Jordi Turull, Josep Rull -Congrés- i Quim Forn -Barcelona- apuntessin que JxCat donaria suport a un candidat a presidir la Moncloa que "no negui el referèndum com a opció". Borràs ha dit al PSOE que, si cal estar dins el marc de la llei, hi ha d'estar "tothom i per tot", no només quan interessi als socialistes.

Summary: Borràs assegura que JxCat no anirà a Madrid a parlar sinó a exercir l'autodeterminació


L'Ajuntament de Barcelona revisarà l'adjudicació inicial a 21 empreses de motos i bicicletes compartides perquè el repartiment en 21 companyies no  és ''l'idoni''. Així ho ha reconegut en una entrevista a Rac1 l'alcaldessa de Barcelona, Ada Colau, que ha admès que no s'esperaven que en el concurs s'hi presentessin tantes companyies. Ha explicat que el repartiment ''no és el definitiu'' i que es revisarà que totes les companyies compleixin els requisits.  ''No és l'horitzó de sentit comú que perseguim'', ha dit l'alcaldessa. Colau ha defensat la necessitat de tenir una regulació ''innovadora'' i ha assegurat que per fer el plec de bases es va parlar amb les diferents companyies que ja estaven operant.  Colau ha admès que entén la ''preocupació i l'alarma'' del sector i dels usuaris però ha recalcat que fins ara les empreses estaven operant de forma ''al·legal'' i que per tant, s'havia de posar ''ordre'' per evitar que passés a Barcelona el mateix que en altres ciutats europees que s'han omplert de ''trastos'' i alguns fins i tot ''abandonats''.

Summary: Barcelona revisarà l'adjudicació de les llicències de motos i bicis compartides


El portaveu adjunt de JxCat assegura que Torra es referia a la determinació del poble eslovè en la defensa d'esdevenir un estat independent ACN Barcelona.-El portaveu adjunt de JxCat, Eduard Pujol, ha retret a l'oposició que no tingui la voluntat d'analitzar tota la història de la via eslovena ni de parlar del "carnisser" Slobodan Milosevic, expresident de Sèrbia i Iugoslàvia, acusat de crims contra la humanitat. En roda de premsa des del Parlament, Pujol ha defensat la "radicalitat cívica" en què es va expressar la via eslovena "en la majoria de moments" i ha atribuït la violència a Milosevic. "Va ser un autèntic carnisser i va ser jutjat per ser un carnisser". Segons el portaveu adjunt, quan Torra va posat la via eslovena d'exemple es referia a la determinació del poble eslovè en la defensa d'esdevenir un estat independent. "No violència, pacifisme i civisme, és la recepta de la via catalana", ha refermat davant les crítiques de les últimes hores.

Summary: Eduard Pujol retreu a l'oposició que no parli del "carnisser" Milosevic i defensa el pacifisme de la via catalana


Al conjunt de l'Estat, la taxa es va situar en el 0,7%  ACN Barcelona.-L'Índex de Preus al Consum (IPC) ha caigut quatre dècimes al febrer a Catalunya i es va situar en el 0,8%, segons ha informat aquest divendres l'Institut Nacional d'Estadística (INE). Així, l'índex es torna a situar per sota l'1% després que al gener la variació anual fos de l'1,2%. Al conjunt de l'Estat, la taxa de variació anual de l'IPC al febrer és del 0,7%, quatre dècimes menys que al gener. Els grups que més van influir al febrer van ser el transport, amb una variació de l'1,8% -dos punts per sota que al gener per la caiguda de preus de carburants i lubricants-, les comunicacions (-0,7%) i l'habitatge, que retrocedeix dues dècimes, fins el -3,7% per la rebaixa del preu del gasoil per a la calefacció.

Summary: L'IPC cau quatre dècimes al febrer a Catalunya i se situa en el 0,8%


El jutjat contenció administratiu número 2 de Tarragona ha condemnat a l'Ajuntament de l'Ametlla de Mar (Baix Ebre) a indemnitzar els 12 veïns del carrer Miguel de Cervantes que denuncien estar patint molèsties i danys morals, durant anys, per sorolls de la música, els crits i les baralles dels clients, de tres locals d'oci del seu carrer, La Ruta, Pierrot i Fòrum. La sentència, a la qual ha tingut accés l'ACN, diu que s'han vulnerat "drets fonamentals relatius a la intimitat personal i familiar i a la inviolabilitat del domicili per inactivitat de l'administració". La jutge falla a favor dels veïns, als quals l'Ajuntament haurà de pagar 2.000 euros a cadascun, i dona al consistori 3 mesos per resoldre els problemes de soroll que es denuncien.  La jutge del contenciós 2 de Tarragona "ha ordenat" a l'Ajuntament de l'Ametlla de Mar que adopti les mesures necessàries, en un període de tres mesos, per acabar amb el soroll dels tres locals d'oci del carrer Miguel de Cervantes, que els veïns han denunciat i que els provoquen molèsties des de fa anys. També exigeix inspeccions als locals, controls de l'aforament, sobretot els caps de setmana, i mesuraments acústics sense preavís als domicilis dels veïns més pròxims als locals per comprovar si "les immissions il·legals han cessat".  L'auto també estableix controls estrictes dels horaris de tancament i que s'obrin expedients sancionadors als locals d'oci que els incompleixin i també si incompleixen les normatives de soroll. La jutge conclou que "s'adoptin les resolucions administratives oportunes, inclòs el plantejament de traslladar els bars fora del casc urbà". La magistrada demana el trasllat de la sentència ferma a la Fiscalia de Medi Ambient de Tarragona per si el cas fos constitutiu d'un delicte contra el medi ambient i es pot "incoar investigacions penals" als propietaris dels bars, a l'alcalde i els regidors, per "deixadesa de funcions" davant les "reiterades denúncies" que se'ls van dirigir sobre els sorolls i les molèsties que provocava als veïns l'activitat dels locals. "És en la seva suma una conducta negligent i per omissió", conclou la magistrada del contenciós.  Setze anys de queixes Les primeres denúncies contra l'Ajuntament de l'Ametlla de Mar per les molèsties que causaven als veïns aquests tres locals es remunten a l'any 2003. Els veïns van tornar a  presentar queixes al consistori l'any 2006 i ho han continuat fent fins a l'any 2017 "successivament". L'agost de l'any passat es va presentar un requeriment a l'Ajuntament per part dels veïns, amb un llistat d'actuacions que ajudessin a millorar la convivència. Es demanava als locals que reduïssin els sorolls, que no es permetés la instal·lació de terrasses al carrer, que la Policia Local controlés la zona totes les nits per evitar desordres públics i baralles, o que es reparessin les parets que s'embrutaven i es danyaven per part dels clients dels bars. Els veïns també demanaven indemnitzacions de 2.000 euros per danys morals i 500 euros més per aquells que més ho han patit.

Summary: L'Ajuntament de l'Ametlla de Mar, condemnat a indemnitzar un grup de veïns pel soroll de tres locals d'oci


Un tercer home assegura que va patir abusos sexuals del mateix monjo de Montserrat que fa uns dies va ser denunciat per un exescolta, segons publica 'El Periódico' aquest dilluns. Primer va ser l'exescolta Miguel Hurtado que va relatar a aquest mateix diari que havia patit abusos sexuals del monjo Andreu Soler a finals dels anys 90 i aquest diumenge una segona víctima, Ricard Zamora, va explicar el seu cas -que situa al 1978-, al diari 'Ara'. La que seria tercera víctima d'aquest monjo, que ha decidit fer públic els abusos que va patir, situa els fets a principis dels anys 70.  J.R. Martínez, nascut a Almeria el 1955, va anar a treballar a l'Abadia de Montserrat durant cinc estius. Durant un dels primers estius que hi va passar, el germà Andreu n'hauria abusat sexualment durant una sortida que havia organitzat. "Es va passar la nit sencera grapejant-me, també als genitals", explica Martínez a 'El Periódico'.  L'abús que va patir el va deixar "en estat de xoc", recorda, i a partir d'aleshores es va concentrar a evitar el germà Andreu. J.R. Martínez reflexiona que "a l'abadia havien de saber què passava" perquè "devien veure almenys el mateix que veia tothom" i es pregunta en declaracions al rotatiu "per què ningú a Montserrat hi va intervenir".  Després que Hurtado denunciés els abusos que va patir per part d'aquest monjo, el Monestir de Montserrat va crear una comissió per estudiar els possibles casos que hi pugui haver. La comissió ha posat a disposició el correu transparencia.montserrat@gmail.com perquè qui vulgui pugui enviar informació sobre fets relacionats.

Summary: Un tercer home assegura haver patit abusos sexuals del mateix monjo de Montserrat


El president del PP, Pablo Casado, ha avisat la presidenta del Congrés, Meritxell Batet, que si la Mesa de la cambra baixa no suspèn "immediatament" els diputats presos aquest mateix divendres "estarà cometent un delicte de prevaricació". El líder dels populars ha argumentat aquest divendres al matí en una entrevista a la 'Cope' que Batet té una resolució del Tribunal Suprem que és "claríssima" sobre la suspensió. Segons Casado, si Batet evita suspendre els presos abans de les eleccions del 26-M serà una mostra que el PSOE "està preparant un acord electoral" a partir de dilluns amb ERC, JxCat, Podem i EH Bildu. "És un engany als electors", ha reblat Casado. El líder del PP també ha demanat a Batet i a Pedro Sánchez que no sotmetin el rei Felip VI a "l'escarni" d'haver de rebre Jordi Sànchez a la ronda de contactes per proposar president espanyol. Casado ha demanat el vot per al PP per fer de "contrapès" al PSOE i evitar que la "foto de la legislatura" sigui el que s'ha viscut aquests dies al Congrés amb els presos independentistes. "O anem junts a les urnes o veurem que Espanya es desuneix", ha avisat, i ha assegurat que un mal resultat del PSOE diumenge els faria replantejar la seva política de pactes.  El líder dels populars ha tornat a defensar que li queden quatre anys de mandat al capdavant del partit i ha dit que la campanya electoral del 28-A va ser "encertada" perquè la major part dels vots que va perdre el PP han anat a Vox. "Semblava lògic que abanderéssim un discurs ferm en matèria d'unitat nacional, immigració legal, baixada d'impostos, defensa de la família i seguretat ciutadana".   Casado ha assegurat que el PP no s'ha mogut de lloc i segueix sent la "casa comuna" del centre dreta. També ha dit que són un partit "unit" i ha demanat als electors que votin "l'original" i no Cs o Vox.

Summary: Casado avisa Batet que si no suspèn aquest divendres els diputats presos "estarà cometent un delicte de prevaricació"


Calma al passeig de Gràcia després d'algunes corredisses i cops de porra entre els Mossos d'Esquadra i els estudiants. La policia ha desallotjat l'estació i pacíficament ha fet sortir els joves al carrer. Un cop al passeig de Gràcia, alguns manifestants han llançat objectes a la policia i els agents han carregat. Els manifestants s'ha concentrat al centre del passeig de Gràcia davant les furgonetes de la policia i hi ha hagut moments de tensió. La situació, però, s'ha calmat i tant Mossos com estudiants s'han dispersat. Un grup de joves, que ha tornat a ocupar les vies de la Renfe, ha seguit fins pràcticament les tres del migdia bloquejant la circulació de trens. Llavors, han deixat les vies, tot i que segueixen a l'andana.

Summary: Calma al passeig de Gràcia després de la protesta dels estudiants


La primera fase del projecte #SEATbuscanombre, llançat el passat 1 de juny, obert per la companyia per a donar nom al seu tercer SUV,  ha conclòs amb un total de 10.130 noms diferents de la toponímia espanyola, l’únic criteri establert per l’empresa. Atesa la repercussió social que va tenir l’anunci del llançament del seu nou cotxe de set places, la companyia va redefinir el procés habitual de “naming” obrint-lo als seguidors per a proposar el seu nom i, a continuació, votar al guanyador. Aquesta idea ha aconseguit mobilitzar a 133.332 ciutadans de 106 països que han participat en aquesta iniciativa. Finalitzada aquesta primera fase, s’ha obert la etapa per a preseleccionar propostes en la que intervindran experts de la marca i d’una agencia externa de “naming”, així com clients de diversos països que participaran als ‘focus group’ organitzats per SEAT. A més, es realitzaran tests als mercat per tal d’escollir al menys tres noms que es duran a votació. El Saló de Fráncfort serà l’escenari per donar a conèixer els noms finalistes. En aquest període es tindran en compte criteris com que els noms estiguin en la línia amb els valors de la marca i del producte i que siguin fàcils de pronunciar en diferents idiomes.  Les votacions es podran realitzar del 12 al 25 de setembre i el nom que acumuli més vots serà el guanyador. D’aquesta forma, el tercer SUV de la companyia es sumarà a la llista dels 13 models de la marca que duen la toponímia espanyola a la seua identitat. No obstant, serà la primera vegada que un model de la marca sigui anomenat a través de votació popular.

Summary: Més de 10.000 noms diferents per al tercer SUV de SEAT


Agents de la policia espanyola van detenir a primera hora d'aquest dissabte un jove de nacionalitat alemanya que estava buscat per la policia alemanya per haver degollat la seva parella al seu país i haver fugit amb una filla de pocs mesos. Segons fonts del cos policial el jove, de "perfil violent" va marxar d'Alemanya després de cometre el crim i va arribar a algun punt de la costa catalana. La investigació va permetre saber que estava en un apart hotel de Lloret de Mar (la Selva). Divendres a la nit els agents el van localitzar i dissabte a la matinada van entrar al seu apartament i el van detenir. La nena, que està en bon estat de salut segons la policia, ha quedat provisionalment en mans d'un centre tutelat de la Generalitat. En les properes hores el detingut passarà a disposició judicial.

Summary: Detenen a Lloret de Mar un jove alemany buscat per haver mort la seva parella i fugir amb la seva filla de pocs mesos


Les acusacions de "terrorisme" i "totalitarisme" del cap de llista del PPC per Tarragona a les eleccions espanyoles, Jordi Roca, han empastifat el debat de RTVE d'aquest dilluns a la nit, el primer de la campanya. En la seva primera intervenció, Roca ha assegurat que "ERC concorre a les eleccions amb ETA", i més tard ha afegit que els atacs contra els partits no nacionalistes formen part del "totalitarisme". Les expressions del candidat del PPC han provocat el rebuig dels representants de la resta de partits, menys de Cs. Jaume Asens (ECP), Mercè Perea (PSC), Gerard Gómez del Moral (ERC) i Laura Borràs (JxCat) han criticat les acusacions de Roca, mentre que Toni Roldan (Cs) ha acusat JxCat de ser "la ultradreta".

Summary: Les acusacions de "terrorisme" i "totalitarisme" empastifen el primer debat de la campanya


Dos dels tres joves detinguts per l'agressió amb arma blanca a un noi d'un disset anys que va tenir lloc ahir al barri barceloní del Raval havien estat en un centre de protecció de la Generalitat, segons han confirmat a l'ACN fonts de la Direcció General d'Atenció a la Infància i l'Adolescència (DGAIA). Les tres detencions, confirmades des de l'Ajuntament de Barcelona, les va practicar la Guàrdia Urbana després d'una baralla multitudinària en la qual van participar almenys vint persones al carrer Tàpies del barri. El menor ferit va ser traslladat en una ambulància del Sistema d'Emergències Mèdiques (SEM) a l'Hospital del Mar. Alguns mitjans apunten que el jove ferit també era tutelat per la Generalitat, extrem que la DGAIA no ha comentat.

Summary: Dos dels tres joves detinguts per l'agressió amb arma blanca a un menor al Raval havien estat en un centre de protecció


Es preveu l'assistència de Carles Puigdemont, dels consellers a 'l'exili', Valtonyc i dels eurodiputats Tremosa i Terricabras, entre d'altres ACN Brussel·les.-El film 'Miss Dalí' de Ventura Pons viurà aquest dilluns l'estrena europea a Brussel·les, en una projecció on s'espera la presència de Carles Puigdemont, els consellers a 'l'exili' –l'actual delegada de la Generalitat a la capital europea, Meritxell Serret; Toni Comín i Lluís Puig-, el raper Vatlonyc i els eurodiputats Ramon Tremosa i Josep Maria Terricabras, a més del mateix director i dues de les actrius, Claire Bloom i Karme Málaga. 'Miss Dalí' repassa la història d'Anna Maria Dalí, la germana de Salvador Dalí, i dels records viscuts al costat del pintor durant els anys del republicanisme. Segons Ventura Pons, també s'hi explica "el triangle amb Lorca, la història amb Buñuel i la Gala, la traïció i la tragèdia grega de dos germans que s'estimaven i no es parlaven per moltes coses sobre tot pel canvi d'actitud constant de Dalí i l'oportunisme amb la seva actuació social i política". En declaracions a l'ACN el març passat, durant el Festival de Cinema de Guadalajara (Mèxic), el cineasta va assenyalar que "el Dalí va trair tothom". "Primer va trair la seva família quan va dir que escopia sobre la tomba de la seva mare, després va trair Picasso, Buñuel i també a Lorca... Ell era un geni, però era molt ell, s'inventava coses molt divertides però que tenien uns efectes colaterals", va exposar. Entre els actors que participen en el film, també hi ha Siân Philips , Josep Maria Pou , Claire Bloom , Vicky Peña , Joan Carreras ,Joan Pera , Eulàlia Ballart , Jose Carmona , Allan Corduner i Minnie Marx. Després de la projecció a Brussel·les, la pel·lícula es projectarà al Festival de Yalta a Crimea i al de Cambridge, a Regne Unit, al llarg d'aquest mes; als festivals de Bogotà i Chicago a l'octubre i al de Nova York i Los Angeles al novembre.

Summary: Brussel·les acull aquest dilluns l'estrena europea de 'Miss Dalí' de Ventura Pons


"Bona resposta", escriu a Instagram el cap de l'executiu ACN Barcelona.-El president de la Generalitat, Carles Puigdemont, ha qualificat de "bona resposta" la carta que li ha escrit el president de la Comissió de Venècia  i que respon a la missiva que el Govern va enviar a Gianni Buquicchio a principis de la setmana passada. "Avala la nostra posició i fa un emplaçament implícit a negociar el referèndum", ha escrit Puigdemont aquest dissabte a Instagram. Buquicchio assegura "prendre nota" de la intenció de "cooperar" amb la Comissió de Venècia en els termes d'un referèndum acordat. "Vostè sap, sens dubte, que no només un referèndum com aquest sinó també la cooperació amb la nostra Comissió s'haurà de desenvolupar en un acord amb les autoritats espanyoles", afirma. I en aquest sentit, afegeix que el seu òrgan ha "constantment emfasitzat la necessitat per a qualsevol referèndum" de fer-se "en plena conformitat amb la Constitució i la legislació aplicable".

Summary: Puigdemont afirma que la Comissió de Venècia "avala la posició" del Govern


La fluïdesa de busos, taxis i usuaris de la L9 sud ha estat la tònica dominant aquest dilluns a les rodalies del Mobile World Congress (MWC) en la primera jornada del certamen a Fira Gran Via. Pocs embussos a la rotonda de plaça d'Europa i molts informadors a la nova estació de Fira, que ha registrat una afluència constant de passatgers però cues reduïdes. Alertats per la convocatòria de vaga, la majoria de congressistes han assenyalat a l'ACN que s'han desplaçat amb més temps de l'habitual o han previst transports alternatius. Ha estat el cas d'un grup de comercials argentins, que van tenir coneixement de l'aturada del metro amb antelació al seu país. "Fa una setmana vam decidir llogar un bus petit, que ens portarà i ens vindrà a buscar cada dia", han assenyalat. De fet, el propi MWC ha decidit fer front a la vaga de metro d'aquest dilluns amb un servei de busos llançadora des de 15 punts de Barcelona, propers als principals hotels de la capital catalana. Els autocars encotxen i desencotxen els assistents al certamen al carrer de Salvador Espriu, a uns 500 metres de l'entrada principal de Fira Gran Via. "La nostra empresa està amb tots els autocars plens, a tope. És veritat que s'augmenten els serveis aquests dies", ha reconegut en José Antonio, conductor d'un dels busos. Els taxistes també han aplaudit un augment significatiu de les carreres coincidint amb el MWC i més després de la convocatòria de vaga al transport públic. "Sí, es nota molt la vaga", ha afirmat en Jordi, que ha precisat que les retencions més importants són per creuar Barcelona.  "Ara vinc de Poblenou i, normalment, a les 10 hores la Gran Via va bastant bé però avui estava col·lapsada", ha comentat el taxista. "Molta gent també ha optat pel cotxe particular. Entre el Mobile, la vaga, la pluja del matí això ha estat una bogeria total a primera hora", ha ironitzat en Jordi. En Guillaume, un congressista francès del MWC 2016, ha estat més de sort i ha vingut sense problemes directament de l'Aeroport de Barcelona. "Doncs no hem trobat cua. He vingut de l'Aeroport i hem tardat uns 10 minuts només", ha explicat amb sorpresa en Guillaume, que ja anava sobre avís de la convocatòria de vaga al suburbà. "Hem tingut molta sort, l'app del Mobile ja ens havia avisat de la vaga", ha afegit el congressista gal.  Finalment, la tranquil·litat i fluïdesa també ha estat sorprenent a l'estació Fira de la nova L9 sud. De fet, sobtava la gran concentració d'informadors al vestíbul esperant els usuaris i l'absència d'aglomeracions. "Sí, ha estat molt fàcil. A cada dos metres hi ha una persona que informava de tot", ha confirmat la Júlia, d'Hongria. "Un dels assistents m'ha comentat que hi havia vaga però tampoc ens ha afectat gaire", ha manifestat la Júlia després d'haver esperat poc més de 8 minuts per l'arribada d'un comboi de la L9. "He agafat el metro a plaça de Catalunya fins a plaça Espanya, després FGC i un tram de la L9 fins a Fira. Tot molt simple", ha comentat l'Ahid, de Dubai.

Summary: Fluïdesa de busos, taxis i usuaris de la L9 a les rodalies del MWC


El partit preguntarà als participants del congrés si volen una direcció de dotze membres votats en bloc ACN Barcelona.-La proposta de document de bases fundacionals de la nova CDC defineix la  formació que ha de sortir del proper congrés com un partit "demòcrata, catalanista, sobiranista, europeista i humanista", per després afegir que el seu objectiu serà "convertir Catalunya en un estat de la UE i dirigir el futur estat amb vocació de centralitat política i d'esperit social, liberal i humanista". El partit aspira a més a representar la "centralitat social". Pel que fa a la part més organitzativa, els participants en el congrés del proper 8, 9 i 10 de juliol hauran de respondre una bateria de preguntes que plantegen, per exemple, si aposten per una direcció de dotze membres votats en bloc, amb una presidència representativa.

Summary: Partit sobiranista, estat propi i centralitat social, eixos de la proposta de document fundacional de la nova CDC


Cs ha registrat una proposta de resolució perquè el ple voti instar el president del Parlament, Roger Torrent, a comparèixer "urgent i immediatament" en sessió plenària per explicar l'elecció d'un candidat a la investidura "viable" o la seva "impossibilitat" de fer-ho. Paral·lelament, la formació taronja ha registrat una petició de celebració de ple per tal que es pugui votar la seva proposta de resolució. Aquest matí, la líder del grup, Inés Arrimadas, ha anunciat que registraria una petició de compareixença de Torrent i finalment aquesta tarda Cs ha registrat aquestes dues peticions. Amb el text de la proposta de resolució, Cs vol que es voti que el Parlament constata que Torrent està "desatenent el seu deure institucional de promoure una candidatura viable a la presidència de la Generalitat, bloquejant d'aquesta manera el Parlament".  El text també exigeix al president del Parlament "que posi fi d'immediat a la situació de bloqueig de la institucions de Catalunya que les seves decisions han suposat en perjudici dels ciutadans".  A l'exposició de motius de la proposta de resolució, Cs defensa que no ha estat la intenció de Torrent proposar un candidat que es pogués sotmetre al debat sinó que ha optat per un "comportament de caràcter tacticista, mancat de bona fe, que pretén amb l'ús del tosc mètode de proposar candidats que no puguin ni personar-se al Parlament, allargar sine die aquest procés a l'espera que els partits independentistes intentin trobar una solució al joc impossible de conciliar els capritxos sempre variables d'un fugit de la justícia i les desmesurades exigències dels antisistema". Afegeixen creure "fermament" que Torrent ha pres "conscientment" un camí "del tot equivocat" i que l'"obstinació en no abandonar-lo són senyals inequívoques de la carència de bona fe, diligència i, sobretot, del respecte que mereix la ciutadania". Per això, defensen que Torrent ha d'abandonar la seva actuació "guiada per interessos partidistes" i ha de començar a exercir el càrrec amb "voluntat i responsabilitat".  D'altra banda, la petició de celebració d'un ple registrada recorda que Cs té la potestat de sol·licitar la convocatòria de sessions plenàries en tenir més d'una cinquena part dels diputats. Demanen que el ple es convoqui de manera "immediata i urgent" i estableixen com a punts de l'ordre del dia el debat i votació de la proposta de resolució sobre l'"exigència de transparència i responsabilitat institucional en l'exercici de funcions al president del Parlament". Per això, demanen convocar també de manera urgent una sessió de la Junta de Portaveus per tractar aquestes peticions. La líder de Cs al Parlament, Inés Arrimadas, ha explicat en roda de premsa que la intenció de Cs amb la compareixença de Torrent al ple és que aquest "doni la cara" i reconegui que "no té candidats" a la investidura. A més, ha defensat que aquesta compareixença pot ser l'acte equivalent a una votació d'investidura que permeti desbloquejar la situació actual. Poc després, Torrent ha defensat que aquesta petició de compareixença "no té cap tipus de fonament jurídic" i que no està regulada la compareixença al ple ni del president del Parlament ni de cap altre membre de la Mesa.

Summary: Cs registra una proposta de resolució perquè el ple voti que Torrent comparegui


Les obres d'un nou hotel al carrer de Llull de Barcelona es van aturar dimecres davant de les queixes dels veïns, que protestaven per les vibracions en els edificis que estava produint la maquinària encarregada dels treballs. Fonts de l'Ajuntament de Barcelona han informat que un tècnic municipal es va desplaçar a aquesta zona del barri del Poblenou i, juntament amb els promotors del nou hotel, va confirmar que els nivells de vibracions provocats per les obres superava el que estableix l'ordenança municipal. La constructora s'ha compromès davant de l'Ajuntament a substituir la maquinària que ha provocat aquestes vibracions i molèsties entre els veïns. Abans d'autoritzar la represa de les obres, els tècnics de l'Ajuntament comprovaran que les noves màquines compleixen amb la normativa municipal.

Summary: Aturades les obres d'un hotel al barri del Poblenou per les queixes dels veïns a causa de les vibracions


Des de l'inici de la crisi sanitària Catalunya ha registrat 96.329 Expedients de Regulació Temporal d'Ocupació (ERTO) amb un total de 708.421 treballadors que hauran d'anar a l'atur temporalment, segons les últimes dades actualitzades aquest dijous pel Departament de Treball, Afers Socials i Famílies. En les últimes hores, el degoteig de procediments ha continuat amb un increment de 181 empreses i 1.257 treballadors. El 93,8% dels procediments s'han registrat al·legant una causa de força major, que inclouen el 85,3% dels treballadors afectats. Prop del 20,5% de la població ocupada a Catalunya està inclosa en un ERTO. Barcelona continua sent la demarcació amb més expedients amb 70.286 ERTO i 556.962 persones incloses.

Summary: Més de 96.300 empreses presenten un ERTO a Catalunya, amb prop de 708.400 treballadors afectats


La fiscalia ha demanat al Tribunal Suprem que no admeti a tràmit el recurs presentat pel president de la Generalitat, Quim Torra, contra la sentència del Tribunal Superior de Justícia de Catalunya (TSJC) que el va condemnar a un any i mig d'inhabilitació per desobediència per negar-se a treure els llaços grocs de la Generalitat en període electoral. L'escrit sol·licita que no es tramiti el recurs i, si es fes, que no es doni la raó a Torra, segons ha publicat el 'Huffington Post' i han confirmat fonts jurídiques. A més, no veu necessària la celebració de cap vista pública. Si la Sala Penal no admet a tràmit el recurs, la sentència del TSJC seria ferma i Torra quedaria immediatament inhabilitat com a president de la Generalitat. En un llarg escrit amb dotze motius, el ministeri públic respon una per una les al·legacions formulades per la defensa i les contradiu. Davant de la petició de recusació de diversos membres de la Junta Electoral, la fiscalia creu que s'hauria d'haver demanat abans, i de la recusació de tres magistrats del TSJC, el ministeri públic creu que els motius per rebutjar-la ja van ser correctament esgrimits pel propi tribunal. També creu que l'alt tribunal català no havia d'elevar als tribunals europeus cap qüestió prejudicial sobre aquest tema, com va demanar la defensa de Torra. Per al ministeri públic, la suposada parcialitat dels magistrats no és una qüestió que depengui de la legislació europea, sinó de l'espanyola. Torra també va al·legar que la sentència del TSJC no estava prou fonamentada. El fiscal no hi està d'acord. Tampoc està d'acord que Torra hagi estat condemnat dos cops pel mateix fet: per la JEC i pel TSJC. Així mateix, l'advocat de Torra, Gonzalo Boye al·legava que la JEC no era competent per ordenar al president de la Generalitat retirar els llaços grocs i que l'ordre era d'impossible compliment perquè vulnerava la llibertat d'expressió, però el ministeri públic recorda que la pròpia sentència ja deia que els governants no tenen llibertat absoluta en període electoral i que els llaços grocs no són una expressió pública feta en seu parlamentària, cosa que sí que estaria protegida. El fiscal recorda que la JEC és l'autoritat superior en matèria electoral, no pas jeràrquicament sobre el president de la Generalitat, però sí en les competències que li pertoquen.

Summary: La fiscalia demana al Suprem que no admeti a tràmit el recurs de Torra contra la sentència del TSJC pels llaços grocs


La Fundació Catalunya-La Pedrera ha acordat amb l'Ajuntament de Sant Esteve de la Sarga (Pallars Jussà) la millora de la gestió de l'accés al Congost de Mont-rebei. Entre les mesures es posen en marxa, abans de les vacances de Setmana Sant destaca, nou sistema de reserva prèvia online de la plaça d'aparcament de la Masieta i la informació en temps real de l'estat de l'aparcament amb un panell lluminós a l'accés nord del Congost (des de Pont de Montanyana). A través de la reserva online s'oferiran 150 places al dia. L'objectiu de les mesures adoptades és minimitzar els problemes de massificació i millorar la visita. Amb l'aplicació d'aquestes mesures s'han volgut anticipar a una possible massificació de visitants en moments puntuals al Congost, i al mateix temps guanyar tranquil·litat pels visitants. El sistema de reserva online estarà disponible aviat al web de la Fundació Catalunya-La Pedrera (www.congostdemontrebei.cat) i permetrà als visitants planificar anticipadament la seva visita i evitar desplaçaments i aglomeracions a la zona. La Fundació realitzarà una campanya de difusió per a informar a la ciutadania del nou servei de reserves online. Amb l'objectiu de millorar la gestió i recursos del punt d'informació de la Masieta s'ampliaran els dies i horaris d'atenció al visitant. El punt d'informació ampliarà l'atenció al visitant obrint tots els divendres, dissabtes, diumenges, festius i ponts de febrer a desembre (i del 15 de juliol a l'11 de setembre cada dia). L'horari serà de 8.30 a 17 h (fins a les 19 h entre el 15 de març i el 15 d'octubre). El personal d'atenció al visitant s'incrementarà l'equip humà que atén als visitants al punt d'informació. Un total de 7 persones cobriran els diferents torns necessaris per atendre als visitants durant el nou calendari i horari establert. Fora de les hores d'obertura es tancarà l'aparcament per a facilitar la gestió de les reserves. Dins de l'aparcament de la Masieta no estarà permesa l'acampada i pernoctació i amb aquest objectiu es prohibeix l'entrada d'autocaravanes. A més a més, de manera coordinada, en els tres accessos a la zona del Congost, s'instal·larà un panell de normes de comportament del visitant en 4 idiomes (català, castellà, anglès i francès) i es realitzaran enquestes per conèixer el perfil dels visitants i la seva satisfacció de cara a poder implementar millores en el futur. La Fundació Catalunya-La Pedrera protegeix el Congost de Mont-rebei des de l'any 1999 quan el va adquirir per incorporar-lo a la seva Xarxa d'Espais Natura amb l'objectiu de conservar el seu patrimoni natural i preservar-lo per a futures generacions. L'any 2016 la Fundació va posar en funcionament el punt d'informació al visitant de la Masieta situat al km 8 de la carretera del Pont de Montanyana a Sant Esteve de la Sarga. Aquest punt d'informació és important no només pels serveis que presta als visitants sinó també per la sostenibilitat econòmica de l'Espai que ha d'anar tendint a l'autofinançament.

Summary: Acord per millorar la gestió de l'accés al Congost de Mont-rebei


El Parlament ha reiterat els "objectius polítics" de la resolució del 9-N de 2015, com a conseqüència dels resultats del 27-S, legitimats per l'1-O i el 21-D. El plenari ha aprovat aquest dijous a la tarda la moció de la CUP-CC amb les transaccions de les esmenes de JxCat i ERC, que també insta el Govern a recuperar les lleis suspeses i anul·lades pel Tribunal Constitucional (TC). El text aprovat fixa que el Parlament insta l'executiu a presentar, en 90 dies, l'estat i el pla d'execució de totes les mesures suspeses pel TC, i en un termini de sis mesos en el cas de les normes anul·lades. Els tres grups independentistes han votat a favor del punt sobre la declaració de ruptura del 2015, i CatECP hi ha votat en contra. Al seu torn, Cs, PSC-Units i PPC no han participat de la votació de cap dels punts de la moció. El text ha provocat força crispació tant abans com durant el debat. Just abans de començar, els lletrats han recomanat que no es tramiti l'esmena transaccionada que fa referència a la resolució del 9-N. La moció s'ha aprovat gràcies als vots de JxCat, ERC i la CUP, però també ha rebut el suport parcial de CatECP. Els comuns han donat suport al punt quart, que concreta que el Parlament insta el Govern a elaborar i presentar per Ia seva tramitació en un termini de sis mesos els projectes de llei per recuperar els articles anul·lats pel TC després del 27-S. En la seva esmena, els comuns reclamaven que el tempo ja fos de mig any. D'altra banda, CatECP s'ha abstingut en el tercer punt, sobre les lleis suspeses i que fixa el termini en 90 dies. Els comuns també s'han abstingut en el segon punt, que cita les 14 normes suspeses pel TC i que ara el Parlament insta el Govern a fer-ne efectiu el contingut. Aquestes 14 normes són les següents: Llei de mesures per afrontar l'emergència de l'habitatge i la pobresa energètica (2015); d'igualtat efectiva de dones i homes (2015); del canvi climàtic (2017); d'universalització de l'assistència sanitària (2017); dels impostos sobre grans establiments comercials (2017); de les voluntats digitals i de modificació dels llibres segon i quart del Codi Civil (2017); de les associacions de consumidors de cànnabis (2017); de l'Agència Catalana de Protecció Social (2017); de l'Agència de Ciberseguretat (2017); i de comerç, serveis i fires (2017). També s'hi incorporen, a proposta de JxCat i ERC i després de les transaccions, les lleis que fan referència al llibre sisè del Codi Civil (2017); de l'impost sobre actius no productius de les persones jurídiques (2017); de mesures urgents per l'ordenació dels serveis de transport de viatgers en vehicles de fins a nou places (2017); i de modificació de la llei de la presidència del Govern (2018). Finalment, la moció aprovada també afegeix un paràgraf en el seu primer punt que especifica que el Parlament ha expressat en múltiples ocasions la seva defensa al dret a decidir i l’autodeterminació, i que reitera el seu compromís a assolir els objectius polítics per vies "democràtiques i no violentes". Finalment, la transacció final no incorpora la proposta de JxCat i ERC perquè el Parlament apel·li al "diàleg, l’'entesa i la concòrdia" per negociar amb l'Estat amb l'objectiu de crear la República. Guinó no vota la reiteració del 9-N El diputat de JxCat i membre de la direcció del grup Lluís Guinó no ha participat en el punt de la votació de la moció de la CUP que fa referència a la reiteració dels "objectius polítics" de la resolució del 9-N de 2015. És per això que la votació d'aquest punt s'ha aprovat per 68 vots a favor -JxCat, ERC i els anticapitalistes-, cap en contra i les 8 abstencions de CatECP. Guinó sí que ha votat en la resta de punts, que d'aquesta manera s'han aprovat per 69 vots a favor. El debat polític  Durant el debat de la moció al Parlament, el diputat de la CUP Vidal Aragonès ha destacat que la moció aprovada serveix per donar "alternatives" a les classes populars i per "construir sobirania". El dirigent anticapitalista ha afegit que el text permet fer "efectiva" la sobirania del Parlament i fer efectius els continguts dels articles suspesos i anul·lats pel TC que afecten les condicions de vida de les persones. A més, ha subratllat que no es pot eixamplar la base social per construir la República si no es poden fer lleis "profundament transformadores".  Per la seva banda, el diputat de Cs Carlos Carrizosa ha assenyalat que l'avís de dos dels lletrats del Parlament respon al fet que la moció és "absolutament il·legal i inconstitucional" perquè té "vicis d'inconstitucionalitat" d'altres resolucions parlamentàries que han estat anul·lades. Així mateix, ha avisat que una altra vegada els membres de la Mesa estan incorrent amb responsabilitats personals de manera innecessària i ha criticat que es tornin a "deixar arrossegar" per la CUP. Finalment, Carrizosa s'ha dirigit a Josep Costa (JxCat) per demanar-li que no doni lliçons de democràcia als espanyols i al TC quan forma part d'una Mesa que, de forma deliberada, permet "resolucions il·legals". Ho ha dit així perquè el també vicepresident primer del Parlament, Josep Costa, ha afirmat que "més que un conflicte de legalitats hi ha un conflicte democràtic" i ha defensat que en el "moment clau" de la història actual, Catalunya no pot renunciar a governar-se amb les seves pròpies lleis. Així mateix, ha criticat que el PP, amb el 15% dels diputats, tingui el control del 100% del Tribunal Constitucional (TC) fins al 2022. Tot i així ha defensat que "ni jutges ni governs podran impedir que Catalunya sigui el que la majoria de ciutadans vulgui". Per la seva banda, el president del grup d'ERC al Parlament, Sergi Sabrià, ha qualificat de "gest simbòlic poc efectiu" l'aprovació de la moció tot i votar-hi a favor. Per a Sabrià, ratificar la resolució del 9-N és una "estratègia antiga" i ha instat a "deixar els gestos simbòlics i avançar de manera efectiva des de la unitat d'acció". "Tenim raó i ho farem. Però no ho farem votant el mateix que el 2015. No es tracta de ser més independentistes sinó de ser-ne més", ha afegit tot qüestionant que la votació d'aquest dijous serveixi per sumar els que no estan convençuts. Malgrat les crítiques, Sabrià ha argumentat el vot favorable d'ERC perquè és un partit republicà des de fa 87 anys que té clar que el futur del país "només pot passar per una república neta i avançada". Des de la bancada socialista, el diputat Ferran Pedret ha afirmat tenir la "certesa" que la moció contravé la decisió del Constitucional. En aquest sentit ha demanat als independentistes que "no persisteixin en l'error d'imposar un projecte sobre la meitat" del país. En aquest sentit ha advertit a JxCat, ERC i la CUP que les majories s'han de "limitar per procediments i per les garanties per a les minories": "limitar el poder del sobirà, també si és el poble", ha resolt. La portaveu de CatECP, Elisenda Alemany, ha retret als partits independentistes que refermar la resolució del 9-N suposa "mirar el retrovisor" i reproduir la "gesticulació". "Mirar enrere és bo per aprendre els errors comesos i alguns sembla que no són capaços de superar les mateixes receptes quan el moment no és el mateix. Ja hem vist que la gesticulació ens porta a la derrota i a una fragilitat de les nostres institucions", ha lamentat per després instar els partits a "fer passos reals cap endavant" i treballar per "una sobirania plena" per a Catalunya. Al seu torn, el diputat del PPC Xavier García Albiol ha assegurat que la moció no només "aprofundeix en la divisió i la fractura" de la societat catalana sinó que també té una "significació important" en clau política. "És la carta de presentació del senyor Torra davant de Pedro Sánchez a la reunió de dilluns" 9 de juliol, ha assegurat Albiol en el debat de la moció.

Summary: ACTUALIZACIÓ:El Parlament reitera els objectius polítics de la resolució del 9-N i insta el Govern a recuperar les suspensions del TC


El tràfic de mercaderies al Port de Tarragona s’ha reduït un 10,8% al juliol respecte al mateix mes de l’any anterior, amb 2,5 milions de tones davant els 2,8 milions del juliol del 2017. Segons ha informat l’Autoritat Portuària, una de les principals causes de la davallada són les obres de manteniment de les instal·lacions de Repsol, que han afectat el tràfic dels primers dies del mes. El tràfic acumulat durant els primers set mesos de l’any mostra una tendència a la baixa. Fins al juliol, el Port de Tarragona ha carregat i descarregat 18,73 milions de tones, la qual cosa suposa un descens de l’1,3% respecte el mateix període de l’any passat.  En els granels líquids, el cru de petroli ha donat valors positius en el tràfic del mes de juliol, amb 878.755 tones (+9,3%), però no s'ha vist acompanyat pels productes petrolífers (-34,4%) ni pels químics (-17,4%). Pel que fa als sòlids a lloure, la davallada és del 8,3%.  En productes agroalimentaris, el total mensual es manté, amb 342.844 tones (+0,6%), però si es mira l’acumulat de gener a juliol l’increment ha estat del 62,5%. Les xifres d’aquest tipus de tràfic durant el mes de juliol es deuen a la disminució del tràfic de pinsos i farratges de 194.000 a 100.000 tones. Per contra, els cereals i les seves farines han augmentat de 118.000 a 150.000 tones. Pel que fa a fruites, hortalisses i llegums, l’increment durant el mes de juliol ha estat del 460,6%, passant de les 15.488 tones a 86.828. El Port de Tarragona destaca el creixement en els granels sòlids del classificat dintre de l'apartat ‘Resta’. Es tracta d’un tràfic que no existia l’any 2017: pèsols procedents de l'est d'Europa -Rússia, Ucraïna, Letònia, Georgia i Romania- i que estan realitzant diversos clients finals amb diferents empreses estibadores. El tràfic en aquest àmbit al mes de juliol ha estat de 70.000 tones. La càrrega general convencional continua creixent La càrrega general no contenitzada continua la seva bona evolució amb un creixement, al mes de juliol, del 29,9%. Els productes que suporten aquest augment són la pasta de paper, que passa de les 44.000 tones de juliol de 2017 a 65.000 el 2018 (+47,4%) i els productes siderometal·lúrgics, que pugen de 40.000 a 65.000 tones (+62,7%). La sal comuna continua també el seu creixement, que se situa en el 128,8%. Es dispara el nombre de creueristes Una altra dada significativa del mes de juliol és la de creuers, amb 14.089 passatgers (+25,1%), xifra que puja fins als 51.630 en l’acumulat dels primers set mesos de l’any (+137,5%). Pel que fa al nombre d’escales, de gener a juliol han estat 31, davant les 17 del mateix període de l’any passat (+82,4%).

Summary: El tràfic de mercaderies al Port de Tarragona cau un 10,8% al juliol respecte l’any anterior


L'home, que conduïa sota els efectes de la cocaïna, s'asseurà a la banqueta dels acusats del jutjat penal de Tortosa els dies 12 i 13 de febrer ACN Amposta.-Fiscalia sol·licita una pena de quatre anys de presó per al conductor que va provocar un accident de trànsit a Amposta, el 22 de desembre de 2016, causant la mort d'una noia de 15 anys i un noi de 18. El ministeri públic argumenta que, en el moment d'envestir la motocicleta en la qual circulaven les dos víctimes per la N-340, l'acusat conduïa la seva furgoneta sota els efectes de la cocaïna, segons van constatar les proves efectuades pels Mossos d'Esquadra. Posteriorment a aquests fets, pels quals havia quedat inicialment en llibertat amb càrrecs, va ser enxampat saltant-se la prohibició de conduir que li havia imposat el jutge. El judici se celebrarà els dies 12 i 13 de febrer al jutjat penal número 1 de Tortosa. El pare de la noia s’ha mostrat disconforme amb la petició de presó del fiscal i ha rebutjat que es parli del cas com "un accident de trànsit". El fiscal considera l'acusat, Manuel Vicente P.C.,veí de Barcelona d'uns 50 anys, com a responsable d'un delicte de conducció sota l'efecte de les drogues en concurs ideal amb dos delictes d'homicidi per imprudència greu. Segons el relat del ministeri públic, a banda de donar positiu en la prova de detecció de drogues, els Mossos van comprovar que tenia "disminuïdes les facultats psicofísiques per conduir" correctament arran del símptomes que evidenciava pel consum previ de cocaïna. L'acusat, sosté l'escrit d'acusació, no va adequar la trajectòria de la seva furgoneta al traçat de la via, envaint el carril esquerre i impactant contra la motocicleta en la qual viatjaven els joves sense que efectués cap maniobra per evitar-los o frenar. L'home va ingressar preventivament a la presó el 5 de juliol de l’any passat per ordre del titular del jutjat número 3 d'Amposta. El mateix dia havia estat citat a comparèixer al mateix jutjat després d'haver-se saltat la prohibició de conduir que li havia estat imposada després de declarar per la seva responsabilitat en el sinistre. Agents de la Guàrdia Civil van enxampar-lo, fora de territori català, al volant d'un vehicle, malgrat la decisió judicial. A l'investigat, que fins aleshores es trobava en llibertat amb càrrecs per suposat doble homicidi imprudent i un delicte contra la seguretat del trànsit, se li havien imposat diverses mesures cautelars: havia de comparèixer personalment, se li va retirar el passaport, no podia sortir del país i tenia suspès el carnet de conduir. Davant la constatació del seu incompliment, el jutge va decidir finalment enviar-lo a la presó. El sinistre va tindre lloc el passat 22 de desembre, quan la furgoneta que conduïa l'investigat, que va donar posteriorment positiu per consum de cocaïna, va envair el carril contrari i va envestir brutalment la motocicleta en la qual viatjaven Manel, de 18 anys i resident a Masdenverge, i Emma, de 15 anys i d'Amposta, provocant-los la mort.

Summary: El fiscal demana 4 anys de presó per al conductor que va envestir mortalment dos joves a Amposta el desembre de 2016